《登毗卢阁》
明代·孙承恩

峻阁压巑岏，閒来一倚栏。飞甍悬袅袅，曲磴郁盘盘。

海岳同标胜，羲娥互转丸。望穷孤鸟没，神爽朔风寒。

似绝千寻上，真将万里看。波涛涌空翠，纬象宿檐端。

披豁尘寰隔，攀缘佛界宽。慈云翔宝地，王气满长安。

净理因超悟，玄心契妙观。诸天疑出现，一气俯瀰漫。

自得冥濛趣，都忘陟降难。依稀见吴会，乡思欲飞翰。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。